Dette er mannen Godset må stoppe
Erling Knudtzon har scoret fem mål på 13 avslutninger så langt i årets sesong. Det gjør han til Tippeligaens mest effektive spiss - like foran toppscorer Alexander Søderlund. I takt med at LSK virkelig ser ut til å ha funnet formen, har Knudtzon funnet nettmaskene. Spissen har scoret tre mål på de siste tre kampene, og er på god vei mot sin beste sesong i Tippeligaen (åtte mål). I tillegg til målfarlige Knudtzon må hjemmelaget stoppe den ivorianske midtbanespilleren Moryke Fofana som også har begynt å finne nettmaskene med to mål på de siste to kampene, og er lagets beste spiller på VG-børsen med 5,78 i snitt. I tillegg holdt man nullen for første gang denne sesongen da Bodø/Glimt ble slått 3-0 sist. Det er også med på å gi gjestene selvtillit. Mens ting for øyeblikket ser rosenrødt ut i Lillestrøm, har det vært en turbulent uke i Strømsgodset etter at klubben ble enige med David Nielsen om å avslutte samarbeidet. Kaptein Jørgen Horn innrømmer at det har gått inn på spillergruppen. – Det gjør at det er litt trykket stemning i spillergruppen akkurat nå, sa Horn til Drammens Tidende tidligere i uken. Nå starter jobben med å snu skuta, etter at man ikke har innfridd i den første tredelen av sesongen.Bjørn Petter Ingebretsen har overtatt det midlertidige treneransvaret, og treneren skal opp til eksamen når Lillestrøm kommer på besøk. – Jeg håper dette kan utløse en god respons og ekstra energi, sier Horn. Hjemme er Strømsgodset ubeseiret denne sesongen, men oddsen som er satt opp til kampen gjør at det er meget interessant å satse på at årets første hjemmetap kommer i kveld. For mens oddsen for Strømsgodset-seier er 1,70, får man hele 4,15 ganger innsatsen for Lillestrøm-seier. Det er mer enn nok til at vi lar oss friste etter urolighetene i Strømsgodset og Lillestrøms seiersrekke. Her kan du lese våre øvrige vurderinger av dagens oddsobjekterIngebretsen mener det er små grep som skal til for at Strømsgodset skal komme tilbake på vinnersporet. – Jeg mener det er små grep som skal til nå. Vi må være enda mer tydelig i visse faser av spillet vårt. Spesielt i frispillingsfasen. Det er på en måte det som skal kjennetegne Godset. Vi skal spille oss ut bakfra og skaffe overtall lenger frem i banen, sier han i et intervju med klubbens hjemmeside. – Jeg har vært en del av teamet til Nielsen, og vi har stått for mye av det samme. Hadde jeg stått her og skulle revolusjonert alt sammen, da hadde jeg vært litt ilojal vil jeg si. Det er veldig små grep som skal til. Vi skal trykke på noen knapper, legger han til.
Etter en turbulent uke i Strømsgodset med trenerbytte og braktap mot Haugesund, kommer eliteseriens giftigste spiss på besøk. Han må vertene stoppe.